Νόρμπερτ Γκστράιν

Ο Νόρμπερτ Γκστράιν () (γεννημένος το 1961) είναι Αυστριακός συγγραφέας, από τους σημαντικότερους της αυστριακής λογοτεχνίας στην καμπή του 20ού αιώνα. 

 Βιογραφικά στοιχεία 
Ο Νόρμπερτ Γκστράιν γεννήθηκε το 1961 στο Μιλς του Τιρόλο και είναι γιος ξενοδόχου και διευθυντή σχολής σκι. Μεγάλωσε με τα πέντε αδέλφια του στο ορεινό χωριό Βεντ, οικισμό του τουριστικού προορισμού Ζέλντεν στο βουνό Βίλτσπίτσε. Φοίτησε στο γυμνάσιο από το 1971 έως το 1979 στο Ιμστ.  Από το 1979 έως το 1984, σπούδασε μαθηματικά στο Ίνσμπρουκ. Συνέχισε τις σπουδές του έως το 1988 στο Πανεπιστήμιο Στάνφορντ των ΗΠΑ και στη βαυαρική πόλη Έρλανγκεν. Αδελφός του είναι ο πρωταθλητής αλπικού σκι Μπέρνχαρντ Γκστράιν. 

Ο συγγραφέας ζει στο Αμβούργο με τη σύζυγό του και το παιδί τους. Από το 2023 είναι μέλος της Γερμανικής Ακαδημίας Γλώσσας και Λογοτεχνίας. 

 Λογοτεχνικό έργο 
Ο Γκστράιν έχει εκδώσει περίπου 15 βιβλία, μυθιστορήματα, διηγήματα και νουβέλες. Τα μυθιστορήματά του έχουν μεταφραστεί σε περισσότερες από 12 γλώσσες. Χαρακτηριστικό της γραφής του είναι τα πολυάριθμα χρονικά άλματα με αναδρομές στο παρελθόν και οι πολλές και διαφορετικές παράλληλες ιστορίες που εμπλέκονται στον βασικό αφηγηματικό καμβά και παρουσιάζουν διαφορετικές οπτικές της πραγματικότητας. Μέσα από αυτές τις πολλαπλές αλλαγές προοπτικής, καταδεικνύει ότι η αλήθεια αποτελείται σε σημαντικό βαθμό από ένα ακατέργαστο μείγμα επαληθεύσιμων γεγονότων, φημών, υποθέσεων και ερμηνειών. 

Βασικά του θέματα η αυτογνωσία, η ντροπή, η ενοχή, ο φόβος και η αναζήτηση ταυτότητας. Μέσα από εσωτερικές σκέψεις και αναμνήσεις, ο Γκστράιν εξερευνά τα υπαρξιακά διλήμματα των πρωταγωνιστών του.  

Τα πρώτα του βιβλία βασίζονται στην πατρίδα του, τα χωριά του Τιρόλο. Ακόμη και η νουβέλα O 2, η οποία αναφέρεται σε μια πτήση με αερόστατο που ξεκίνησε στο Άουγκσμπουργκ το 1931, καταλήγει τελικά στην κοιλάδα Έτσταλ. Με το μυθιστόρημα Τα αγγλικά χρόνια (1999), το οποίο αφηγείται την ιστορία μιας γυναίκας που προσπαθεί να βοηθήσει έναν Εβραίο μετανάστη από τη Βιέννη στο Λονδίνο στα χρόνια του πολέμου, εγκατέλειψε το Τιρόλο ως σκηνικό και εισχώρησε σε ιστορικά και πολιτικά ευαίσθητα θέματα. 

 Βραβεία 

 1989: Βραβείο Λογοτεχνίας Rauris 
 1999: Βραβείο Άλφρεντ Ντέμπλιν
 2001: Βραβείο Λογοτεχνίας του Ιδρύματος Κόνραντ Αντενάουερ
 2003: Βραβείο Ούβε Γιόνσον 
 2004: Βραβείο Φραντς Ναμπλ 
 2013: Βραβείο Άντον Βίλντγκανς
 2021: Βραβείο Τόμας Μαν
 2021: Βραβείο Λογοτεχνίας του Ντίσελντορφ 

 Έργα (επιλογή) 

 Επιστημονικές εργασίες 

 Σχετικά με τη Λογική των Ερωτήσεων (Zur Logik der Fragen) Διατριβή που υποβλήθηκε στο Πανεπιστήμιο του Ίνσμπρουκ (Αυστρία) το 1988. 

 Λογοτεχνικά έργα 

 1988: Ένας (Einer) διήγημα
 1989: Η επόμενη μέρα (Anderntags) διήγημα
 1992: Το μητρώο (Das Register) μυθιστόρημα 
 1993: Ο 2,  νουβέλα
 1995: Ο εμπορικός σύμβουλος (Der Kommerzialrat)
 1999: Τα αγγλικά χρόνια (Die englischen Jahre) μυθιστόρημα. 
 2000: Αυτοπροσωπογραφία με μια νεκρή γυναίκα (Selbstportrait mit einer Toten)
 2003: Η τέχνη της δολοφονίας (Das Handwerk des Tötens) μυθιστόρημα.
 2004: Σε ποιον ανήκει μια ιστορία; Γεγονότα, μυθοπλασίες και στοιχεία κατά κάθε πιθανότητας της πραγματικής ζωής (Wem gehört eine Geschichte? Fakten, Fiktionen und ein Beweismittel gegen alle Wahrscheinlichkeit des wirklichen Lebens)
 2008: Χειμώνες στο Νότο (Die Winter im Süden)
 2010: Όλη η αλήθεια (Die ganze Wahrheit)
 2013: Μια αίσθηση της αρχής (Eine Ahnung vom Anfang) μυθιστόρημα
 2016: Στον ελεύθερο κόσμο (In der freien Welt) μυθιστόρημα
 2018: Τα επόμενα χρόνια (Die kommenden Jahre) μυθιστόρημα
 2019: Όταν ήμουν νέος (Als ich jung war) μυθιστόρημα
 2021: Ο δεύτερος Ιάκωβος (Der zweite Jakob) μυθιστόρημα
 2022: Τέσσερις μέρες, τρεις νύχτες (Vier Tage, drei Nächte) μυθιστόρημα. 
 2023: Περισσότερο από απλός ξένος  (Mehr als nur ein Fremder)

 Μεταφράσεις στα ελληνικά 

 Όταν ήμουν νέος, μτφρ. Κωνσταντίνος Κοσμάς, εκδ. Διάπλαση, 2022 
 Η τέχνη της δολοφονίας, μτφρ. Χριστίνα Ντρέκου, εκδ. Βακχικόν, 2022 

 Παραπομπές 

Κατηγορία:Αυστριακοί μυθιστοριογράφοι
Κατηγορία:Γερμανοί μυθιστοριογράφοι
Κατηγορία:Αυστριακοί διηγηματογράφοι
Κατηγορία:Γερμανοί διηγηματογράφοι